“บิตคอยน์” ดีดเหนือ 22,000 ดอลลาร์ รับข่าว “สหรัฐ” คุ้มครองเงินฝาก SVB-ซิกเนเจอร์แบงก์
“บิตคอยน์” ดีดตัวขึ้นเหนือระดับ 22,000 ดอลลาร์ในช่วงเช้าวันนี้ หลัง “สหรัฐ” ประกาศมาตรการคุ้มครองเงินฝากของประชาชนที่ฝากไว้กับ ซิลิคอน วัลเลย์ แบงก์ และ ซิกเนเจอร์ แบงก์
“บิตคอยน์” ดีดตัวขึ้นเหนือระดับ 22,000 ดอลลาร์ในช่วงเช้าวันนี้ หลัง “สหรัฐ” ประกาศมาตรการคุ้มครองเงินฝากของประชาชนที่ฝากไว้กับ ซิลิคอน วัลเลย์ แบงก์ และ ซิกเนเจอร์ แบงก์
13 มี.ค. 2566

ผู้สื่อข่าวรายงานว่า ราคาบิตคอยน์ดีดตัวขึ้นเหนือระดับ 22,000 ดอลลาร์ในช่วงเช้าวันนี้ หลังมีรายงานว่าธนาคารกลางสหรัฐ (เฟด) และกระทรวงการคลังสหรัฐ ประกาศมาตรการคุ้มครองเงินฝากของประชาชนที่ฝากเงินไว้กับซิลิคอน วัลเลย์ แบงก์ (SVB) และซิกเนเจอร์ แบงก์ (Signature Bank) โดย SVB เป็นธนาคารปล่อยกู้ให้แก่ธุรกิจสตาร์ทอัพในกลุ่มเทคโนโลยี ส่วนซิกเนเจอร์ แบงก์ เป็นธนาคารรายใหญ่ที่ปล่อยกู้ให้กับอุตสาหกรรมคริปโทเคอร์เรนซี
โดย ณ เวลา 07.38 น.ตามเวลาไทย ราคาบิตคอยน์พุ่งขึ้น 845 ดอลลาร์ หรือ 3.95% แตะที่ 22,242 ดอลลาร์
ทางการสหรัฐประกาศปิดกิจการซิกเนเจอร์ แบงก์ โดยมีเป้าหมายที่จะป้องกันความเสี่ยงในระบบธนาคาร อย่างไรก็ดี รัฐบาลสหรัฐยืนยันว่า ประชาชนที่ฝากเงินเอาไว้กับซิกเนเจอร์ แบงก์ สามารถเข้าถึงเงินฝากของตนได้เต็มจำนวน
นอกจากนี้ รัฐบาลสหรัฐยังยืนยันว่า ประชาชนที่ฝากเงินไว้ที่ธนาคาร SVB สามารถเข้าถึงเงินฝากของตนได้เต็มจำนวน โดยจะเริ่มมีผลตั้งแต่วันจันทร์ที่ 13 มี.ค.เป็นต้นไป
สำหรับ ซิกเนเจอร์ แบงก์ เป็นหนึ่งในธนาคารรายใหญ่ที่ปล่อยเงินกู้ให้กับอุตสาหกรรมคริปโทเคอร์เรนซี โดยราคาหุ้นของซิกเนเจอร์ แบงก์ ร่วงลงเกือบ 40% ในปีนี้ หลังจากซิลเวอร์เกต แคปิตอล (Silvergate Capital) ซึ่งเป็นธนาคารคู่แข่ง ได้ประกาศยุติการดำเนินงานและขายสินทรัพย์ของธนาคารซิลเวอร์เกต แบงก์ (Silvergate Bank) เพื่อชำระหนี้